ᐃᔅᐱᔅ ᒋᓴᔅ ᒥᓐ ᐊ ‍ ᐃᔨᒪᐊᑦ ᐊᓂᔭ ᐃᔪᐛ ᒋ ‍ ᐃᑕᐤ,
“ᓂᔾ ᐊᐅᒄ ᑲ ‍ ᒥᔨᒂᐤ ᐃᔪᒡ ᐛᔅᑕᐅᓂᔪᐤ ᐅᑕ ᐊᔅᒋᒡ᙮
ᐊᓐ ᐊᐛᓐ ᑲ ‍ ᓇᓴᐅᑦ ᒋᑭ ‍ ᐊᔭᐤ ᐱᒪᑎᓯᐅᓂᔪᐤ ᐛᔅᑕᐅᓂᒡ ᐅᒡ ᑭᔭ ᓇᒪ ᒋᑭ ᐅᒋ ‍ ᐱᒧᑕᐤ ᐅᓂᑎᐱᔅᒋᓯᐅᓂᒡ᙮”
ᐊᑯ ᐊᓐᒡ ᐸᕆᓯᔨᒡ ᒂ ‍ ᐃᑕᒡ,
“ᒥᒄ ᒋᔾ ᒋ ‍ ᑎᐸᒋᒥᑎᓱᓐ,
ᓇᒪ ᑕᑈᒥᑭᓐ ᐊᓐ ᑲ ‍ ᐃᔅᒋᔄᔨᓐ᙮”
ᒋᓴᔅ ᒂ ‍ ᐃᑕᑦ,
“ᐊᑎ ᒥᒄ ᓂᔾ ᐊ ‍ ᑎᐸᒋᒥᓱᔭᓐ ᑕᑈᒥᑭᓐ ᑕᓐ ᐊ ‍ ᐃᔅᒋᔄᔭᓐ᙮
ᐛᔅ ᓂ ‍ ᒋᔅᒐᔨᑕᓐ ᑕᓐᑕ ᐛᒋᔭᓐ ᑭᔭ ᑕᓐᑕ ᒐ ‍ ᐃᑐᑕᔭᓐ᙮
ᒋᔨᐛᐤ ᒪᒃ ᓇᒪ ᒋ ‍ ᒋᔅᒐᔨᒥᓇᐛᐤ ᑕᓐᑕ ᐛᒋᔭᓐ ᑭᔭ ᑕᓐᑕ ᒐ ‍ ᐃᑐᑕᔭᓐ᙮
ᒥᒄ ᑕᓐ ᐊ ‍ ᐃᓯᓄᐛᒄ ᐊᐛᓐ ᐊᐅᑯᓐ ᐊᓂᔭ ᐊ ᐃᓯ ‍ ᑎᐸᔅᑯᓇᒄ,
ᓂᔾ ᒪᒃ ᓇᒪ ᓂ ‍ ᑎᐸᔅᑯᓇᐤ ᐊᐛᓐ᙮
ᑎᐸᔅᑯᓂᒐᔭᓇ ᒪᒃ ᒋᑭ ‍ ᑕᑈᒥᑭᓐ ᐊᓐ ᑕᓐ ᒐ ᐃᓯ ‍ ᑎᐸᔅᑯᓂᒐᔭᓐ᙮
ᐛᔅ ᓇᒪ ᓂ ‍ ᐸᐃᑯᓯᓐ ᐊ ‍ ᑎᐸᔅᑯᓂᒐᔭᓐ,
ᓄᑕᐎᔾ ᐊᓐ ᑲ ᐸᒋ ‍ ᐃᑎᓴᐅᑦ ᐊᐅᑯᓐ ᐊᓐ ᐛᒋᐃᑦ᙮
ᐃᑎᔅᑕᐤ ᐊᓐᑕ ᒋᐎᓱᐛᐅᓄᐛᒡ ᓂᓱ ᐊᐛᓐᒋ ᐸᐃᑯᓄᒡ ᐊ ‍ ᐃᑎᑕᑯᓯᒡ ᐊ ‍ ᐎᑕᒡ ᑕᓐ ᑲ ᐃᓯ ‍ ᐛᐸᑕᒡ ᐊ ‍ ᐃᔅᐱᔨᒡ ᒐᒂᔪᐤ,
ᑕᑈᒥᑭᓂᔪᐤ ᐊᓂᔭ ᑕᓐ ᐊ ‍ ᐃᔅᒋᔄᒡ᙮
ᓂ ‍ ᑕᑈᓐ ᑕᓐ ᐊ ‍ ᐃᑕᒋᒥᓱᔭᓐ ᑭᔭ ᐅᑕᐎᒪᐤ ᐊᓐ ᑲ ᐸᒋ ‍ ᐃᑎᓴᐅᑦ ᐎᑎᒻ ᐊ ‍ ᑕᑈᐅᒡ᙮”
ᐊᑯ ᒂ ‍ ᐃᑕᒡ,
“ᑕᓐᑕ ᐊ ‍ ᑕᑦ ᒍᑕᐎᔾ ?”
ᒋᓴᔅ ᒂ ᐃᓯ ‍ ᐎᑎᒧᐛᑦ,
“ᓇᒪ ᑕᑈ ᒋ ‍ ᒋᔅᒐᔨᒥᓇᐛᐤ ᑭᔭ ᓄᑕᐎᔾ ᓇᒪ ᒋ ‍ ᒋᔅᒐᔨᒪᐛᐤ᙮
ᐛᔅ ᒋᔅᒐᔨᒥᔭᒄ ᓄᑕᐎᔾ ᑭᔭ ᒋᐸ ‍ ᒋᔅᒐᔨᒪᐛᐤ᙮”
ᐊᐅᒄ ᐅᔭ ᑲ ‍ ᐃᔅᒋᔄᑦ ᒋᓴᔅ ᐊᓐᑕ ᒋᓴᐊᔭᒥᐊᐅᒋᐛᐱᒡ ᑲ ‍ ᒋᔅᑯᑎᒪᒐᑦ ᐊᓐᑕ ᑲᒋ ‍ ᑭᓄᐛᔨᑕᑭᓄᔨᒋ ᐱᔅᑎᓂᒐᐅᓇ᙮
ᓇᒪ ᒪᒃ ᐊᐛᔪᐛ ᐅᒋ ᒪᑯᓂᑯᐤ ᐛᔅ ᓇᒪ ᐊᔅᒄ ᐅᒋ ᐅᑎᒋᐱᔪᐤ ᐊᓐᑕ ᒋᐸ ‍ ᒪᑯᓇᑭᓄᐤ᙮
ᐊᑯ ᒥᓐ ᒂ ‍ ᐃᑕᑦ ᒋᓴᔅ,
“ᓂᑭ ‍ ᔅᑐᑕᓐ,
ᒋᑭ ᐸᒋ ‍ ᓇᓂᑐᐛᐱᒥᓇᐛᐤ ᒥᒄ ᒪᒃ ᐊᐅᑯᓐ ᒐ ᐃᓯ ‍ ᓂᐱᔭᒄ ᐊ ‍ ᒋᔅᑭᒪᒄ ᒋᒥᒐᑎᓯᐅᓄᐛᐛ᙮
ᓇᒪ ᒪᒃ ᒋᑭ ᒋ ‍ ᐃᑐᑕᓇᐛᐤ ᐊᓐᑕ ᒐ ‍ ᐃᑐᑕᔭᓐ᙮”
ᐊᑯ ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᒂ ‍ ᐃᔅᒋᔄᒡ,
“ᐊᓂᔭ ᒪ ᑲ ‍ ᐃᔅᒋᔄᑦ,
ᓇᒪ ᒋᑭ ᒋ ‍ ᐃᑐᑕᓇᐛᐤ ᐊᓐᑕ ᒐ ‍ ᐃᑐᑕᔭᓐ᙮
ᒋᑭ ‍ ᓂᐸᐃᓱᐤ ᑲᑭᔭ ᐊᓂᔭ ᐛᒋ ‍ ᐃᔅᒋᔄᑦ ?”
ᒋᓴᔅ ᒪᒃ ᒋ ‍ ᐃᑕᐤ,
“ᓂᑕᒡ ᒋ ‍ ᐅᒋᓇᐛᐤ ᒋᔨᐛᐤ ᓂᔾ ᒪᒃ ᐊᓐᑕ ᐃᔅᐱᒥᒡ ᓂ ‍ ᐅᒋᓐ᙮
ᐅᑕ ᐊᔅᒋᒡ ᒋ ‍ ᐅᒋᓇᐛᐤ ᒋᔨᐛᐤ,
ᓂᔾ ᒪᒃ ᐎ ᓇᒪ ᐅᑕ ᐊᔅᒋᒡ ᓂ ‍ ᐅᒋᓐ᙮
ᔅᒋ ‍ ᐎᑎᒪᑎᓇᐛᐤ ᒐ ‍ ᓂᐱᔭᒄ ᐊ ‍ ᒋᔅᑭᒪᒄ ᒋᒥᒐᑎᓯᐅᓄᐛᐛ᙮
ᐊᐅᑯᓐ ᒪᒃ ᑕᑈ ᒐ ᐃᓯ ‍ ᓂᐱᔭᒄ ᐊ ‍ ᒋᔅᑭᒪᒄ ᒋᒥᒐᑎᓯᐅᓄᐛᐛ,
ᐊᑲ ᑕᑈᑎᒪᒂ ᐊᐅᑯᓐ ᐊᓐ ᓂᔾ ᑕᑈ ᐊ ‍ ᐊᐎᔭᓐ᙮”
ᐊᑯ ᒂ ‍ ᑯᒂᒋᒪᒡ ᒋᓴᔅ ᐊ ‍ ᐃᑕᒡ,
“ᐊᐛᓐ ᒪᒃ ᒋᔾ ?”
ᒋᓴᔅ ᒂ ᐃᓯ ‍ ᐎᑎᒧᐛᑦ,
“ᐊᓐᑕ ᐅᔅᑭᒡ ᑲ ‍ ᒋᒋᐱᔨᔭᓐ ᐊ ‍ ᒋᔅᑯᑎᒪᒐᔭᓐ ᐊᑯᑕ ᓴᔅ ᑲ ‍ ᐎᑎᒪᑎᑯᒡ ᐊᐛᓐ ᐊ ‍ ᐊᐎᔭᓐ᙮
ᒥᒐᓇ ᒐᒂᔪᐛ ᒐᒋ ᐎᑎᒪᓐ ᒐᒋ ᐅᒋ ‍ ᑎᐸᔅᑯᓂᑯᐅᔭᒄ᙮
ᒥᒄ ᒪᒃ ᓂᑭ ‍ ᐎᑎᒧᐛᐅᒡ ᐃᔪᒡ ᐅᑕ ᐊᔅᒋᒡ ᐊᓂᔭ ᑕᓐ ᑲ ᐃᓯ ‍ ᐸᑐᐅᒃ ᐊ ‍ ᐊᔨᒧᑕᐧᒃ ᐊᓐ ᑲ ᐸᒋ ‍ ᐃᑎᓴᐅᑦ,
ᐛᔅ ᒧᔅ ᐎᔾ ᑕᑈᐅᒐᔨᑕᑯᓱᐤ᙮”
ᐊᓐᒡ ᒪᒃ ᐃᔪᒡ ᐊᓐᑕ ᑲ ‍ ᑕᒡ ᓇᒪ ᐅᒋ ᓂᔅᑐᑐᐛᐅᒡ ᒋᓴᓴ ᐅᑕᐎᒪᐛ ᐊᓂᔭᔪᐛ ᑲ ‍ ᐊᔨᒧᒪᔨᒋ᙮
ᐊᑯ ᒋᓴᔅ ᒂ ‍ ᐃᑕᑦ,
“ᐃᔅᐱ ᒋᔅᑕᔎᑕᒂ ᐃᔪᐤ ᐅᑯᓯᓴᓐ ᐊᑯ ᒐ ‍ ᒋᔅᒐᔨᒥᔭᒄ ᐊᐅᒄ ᓂᔾ ᐊ ‍ ᐊᐎᔭᓐ᙮
ᒋᑭ ‍ ᒋᔅᒐᔨᑕᓇᐛᐤ ᑭᔭ ᐊᑲ ᐃᑐᑎᒪᓐ ᒐᒂᓐ ᐸᑐᔅ ᑲ ‍ ᐃᑎᓱᒥᑦ ᓄᑕᐎᔾ ᒐᒋ ᐃᑐᑎᒪᓐ᙮
ᒥᒄ ᐊᓂᔭ ᑕᓐ ᐊ ‍ ᐃᑎᓱᒥᑦ ᐅᑕᐎᒪᐤ ᒐᒋ ᐎᑎᒧᒡ ᐊᔪᐅᒄ ᐊᓂᔭ ᒐ ‍ ᐎᑎᒧᒡ᙮
ᐊᓐ ᒪᒃ ᑲ ᐸᒋ ‍ ᐃᑎᓴᐅᑦ,
ᓂ ‍ ᐎᒐᐅᒄ,
ᓇᒪ ᓂ ᐅᒋ ‍ ᓂᑭᑎᒄ ᒥᒄ ᒐᒋ ᐸᐃᑯᓱᐅᒡ ᐛᔅ ᒧᔅ ᓂ ‍ ᐃᑐᑎᒺᓐ ᐎᔾ ᑕᓐ ᐊ ᐃᓯ ‍ ᓇᐊᔨᑎᒥᐃᑯᑦ᙮”
ᒥᒐᑦ ᒪᒃ ᐊᓐᒡ ᐊᐛᓐᒋ ᑲ ‍ ᐸᑐᐛᒡ ᒋᓴᓴ ᐅᔭ ᐊ ‍ ᐃᔅᒋᔄᔨᒋ ᒋ ‍ ᑕᑈᔭᔨᒪᐅᒡ᙮